text: Jens Ejner Christensen er Venstres borgmesterkandidat i Vejle
  10 oktober 2016 kl. 20.02
  Det bliver den 48-årige gårdejer fra Vindelev der skal stå i spidsen for Venstre i Vejle til næste kommunalvalg. Det afgjorde 397 fremmødte Venstre-medlemmer an mandag aften i DGI-huset i Vejle
  Efter aftens opstillingsmøde i DGI-huset i Vejle står Jens Ejner Christensen tilbage som borgmesterkandidat  for Venstre i Vejle Kommune.
  Den 48-årige gårdejer var oppe imod formanden for voksenudvalget i kommunen, Gitte Frederiksen. Hun fik 111 af stemmerne, mens Jens Ejner Christensen fik 286 stemmer.
  - Det er dejligt. Det er det jeg har arbejdet på og det er jeg rigtig glad for, siger han til TV SYD efter afstemningen.
  Ovenpå aftens valgsejr melder han sig klar til morgendagens opgaver.
  - Fra i morgen skal jeg til at tilrettelægge, hvordan det næste år skal gå. Det bliver det en kamp om at få positioneret mig, så Venstre skal fortsætte med at have borgmesterposten i Vejle, siger Jens Ejner Christensen.
  
  